[pic] | EURÓPAI BIZOTTSÁG |

Brüsszel, 2010.11.5.

COM(2010) 633 végleges

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

JELENTÉS A SCHENGENI INFORMÁCIÓS RENDSZER MÁSODIK GENERÁCIÓJÁNAK (SIS II) FEJLESZTÉSÉRŐL

2010. január – 2010. június

TARTALOMJEGYZÉK

1. Bevezetés 3

2. A projekt jelenlegi állása 3

2.1. A vizsgált időszak alatt elért eredmények 3

2.1.1. Áttekintés 3

2.2. Az első mérföldkővel kapcsolatos tesztelés 3

2.3. Alternatív technikai megoldás előkészítése 4

2.4. Az üzembe helyezés előkészítése 5

2.5. Előkészületek az átállásra 6

2.6. SIS II hálózat 7

2.7. Üzemeltetési igazgatás 7

2.8. Biztonság és adatvédelem 7

3. Igazgatás 8

3.1. Pénzügyi hatások 8

3.2. Projektirányítás 9

3.2.1. Átfogó programirányítási tanács 9

3.2.2. A SISVIS bizottság (SIS II) 10

3.2.3. Nemzeti tervezés és koordináció 10

3.2.4. Tanács 10

3.2.5. Európai Parlament 10

4. A következő jelentéstételi időszak prioritásai 11

5. Következtetések 11

1. BEVEZETÉS

Az elért eredményekről szóló mostani jelentés a Schengeni Információs Rendszer második generációjának (SIS II) fejlesztése és a SIS 1+-ról a SIS II-re történő átállás előkészítése tekintetében 2010 első felében végzett munkát mutatja be. A jelentést a Bizottság a Tanács és az Európai Parlament számára a Schengeni Információs Rendszerről (SIS 1+) a Schengeni Információs Rendszer második generációjára (SIS II) történő átállásról szóló 1104/2008/EK tanácsi rendelet és 2008/839/IB tanácsi határozat 18. cikkének megfelelően terjeszti elő. E jelentés egyben a tesztelés jelenlegi állásáról szóló jelentés is.

2. A PROJEKT JELENLEGI ÁLLÁSA

2.1. A vizsgált időszak alatt elért eredmények

2.1.1. Áttekintés

Az időszak kulcseleme volt a projekt első mérföldkövével kapcsolatos tesztelés lefuttatása, amelyet a Bel- és Igazságügyi Tanács (IB Tanács) 2009. június 4–5-i következtetései irányoztak elő.

Az IB Tanács ezt követő, 2009. november 30-i ülése arra a következtetésre jutott, hogy az első mérföldkővel kapcsolatos tesztelések teljesítésének határideje 2010. január 29. legyen.

A Bizottság – szoros együttműködésben a tagállamokkal – biztosította az e tanácsi következtetések megvalósításához szükséges elemeket.

Ezek alapján a vizsgált időszakban három fő területen folyt a munka:

- az első mérföldkővel kapcsolatos tesztelés elvégzése;

- lehetséges alternatív műszaki forgatókönyv előkészítése;

- a rendszerkövetelmények pontosítása a rendszer üzembe helyezése érdekében.

2.2. Az első mérföldkővel kapcsolatos tesztelés

A mérföldkővel kapcsolatos tesztelés első lefuttatására 2010. január 21. és 24. között került sor, a tagállamokkal a tesztelések előtt megvitatott és elfogadott tesztelési feltételek és műszaki paraméterek alapján. Jóllehet a központi rendszer az első 25 órában viszonylag stabil működést mutatott, a hátralévő 47 órában jelentős problémák merültek fel. A tesztelés eredményének átfogó műszaki elemzését a Bizottság minőségbiztosítási vállalkozója és a tagállamok által megbízott külső vállalkozó is elvégezte. Amint azt a 2009. júniusi tanácsi következtetések leszögezték, a mérföldkövekkel kapcsolatos tesztelések eredményeit a Bizottságnak az átfogó programirányítási tanáccsal és a SIS II munkacsoporttal együtt kell értékelnie és validálnia.

A részletes műszaki elemzést, valamint az eredmények értékelését és validálását követően az átfogó programirányítási tanácsban, valamint a SIS II munkacsoportban dolgozó tagállami műszaki szakértők nagy többsége eredménytelennek ítélte a tesztelést. A Bizottság elfogadta ezt a véleményt, és a 2009. júniusi tanácsi következtetéseknek megfelelően – amelyek szerint „az eredménytelennek nyilvánított teszteléseket addig kell ismételni, amíg a tesztelés vagy kudarcot vall, vagy sikerül.” – megismételtette a tesztelést.

A mérföldkővel kapcsolatos tesztelés megismétlésére 2010. március 2. és 5. között került sor. A tagállamok többsége (az illetékes szakértői testületekben jelen lévő 16 közül 13) arra a következtetésre jutott, hogy a megismételt tesztelés „sikerült” . Ezen érdemi tesztelés konkrét körülményei között 72 óra alatt 860 180 darab, figyelmeztető jelzés létrehozását, frissítését vagy törlését felölelő (creation, update or deletion – CUD) művelet feldolgozása történt meg, minden esetben a szolgáltatási szintre vonatkozó megállapodásban előírt három perces időn belül. A központi rendszer a 72 órás terhelési teszt során beküldött 26 844 897 lekérdezés közül 26 834 528-at (99,96%) válaszolt meg a szolgáltatási szintre vonatkozó megállapodásban előírt egy másodperces időn belül (a fennmaradó lekérdezések többségét kevesebb mint három másodperc alatt válaszolta meg). A központi rendszer valamennyi beérkezett (CUD, valamint lekérdezés) üzenetet helyesen ismert fel. A tesztelés időtartama alatt a központi rendszer másodpercenként átlagban 100 standard lekérdezés és 3,3 CUD művelet kezeléséről tett tanúbizonyságot. A Bizottság az első mérföldkő időszakában nagyon kedvezőnek ítélte meg a tagállami szakértőkkel az átfogó programirányítási tanács keretében kialakult együttműködés általános légkörét a mérföldkővel kapcsolatos tesztelés során.

Az első mérföldkővel kapcsolatos tesztelés sikeres kimenetelének kimondásán felül a Bizottság további adalékkal szolgált a Tanácsban folyó tanácskozásokhoz, amikor 2010. április 12-én jelentést fogadott el a Schengeni Információs Rendszer második generációja (SIS II) fejlesztésének pénzügyi és szerződéses vonatkozásairól[1].

Ennek megfelelően az IB Tanács 2010. április 23-án úgy határozott, hogy a SIS II fejlesztése a jelenlegi SIS II projekt alapján fog folytatódni, és felkérte a Bizottságot, hogy terjesszen a SIS II üzembe helyezésére vonatkozó átfogó ütemtervet a Tanács 2010. június 3–4-i ülése elé. Ezt az ütemtervet lehetőleg 2010 júliusának végéig, de legkésőbb a Tanács 2010. október 7–8-i ülésén kell kötelező átfogó ütemtervként megerősíteni.

A Bizottság 2010. június 3–4-én az IB Tanács elé terjesztette a SIS II üzembe helyezésére vonatkozó magas szintű ütemtervet, amelyet az októberi IB Tanácsnak meg kell erősítenie. Ez az ütemterv 2013 első negyedévét jelöli meg az üzembe helyezés határidejeként.

Az első mérföldkővel kapcsolatos tesztelés előrehaladásáról és eredményeiről az Európai Parlament is rendszeres és átlátható tájékoztatást kapott.

2.3. Alternatív technikai megoldás előkészítése

Annak érdekében, hogy ha a Tanács valamelyik mérföldkő teljesítését sikertelennek ítéli, át lehessen állni egy alternatív műszaki forgatókönyv alkalmazására a SIS II funkcióinak végrehajtásához, a Bizottság és Franciaország között kétoldalú tárgyalásokra került sor, a SIS II fejlesztésére vonatkozó alternatív lehetőség (SIS 1+RE) megvalósítására irányuló hatáskör-átruházási megállapodás megkötése céljából.

A Tanács 2009. júniusi és novemberi következtetései kimondták, hogy amennyiben a mérföldkővel kapcsolatos tesztelések eredménye szerint a rendszer nem felel meg a követelményeknek, úgy átfogó pénzügyi és szerződéses információk alapján a Tanácsnak két hónapon belül kell eldöntenie, hogy felkéri-e a Bizottságot a jelenlegi SIS II projekt leállítására és a SIS II fejlesztés alternatív műszaki megoldás alapján történő folytatására.

A francia hatóságok kiemelték, hogy a jelenlegi SIS 1+ elavult (és esetleg a SIS 1+RE-re kiterjeszthető) elemeinek lecserélésére vonatkozóan megkötött szerződés 2010 szeptemberét követően nem alkalmazható. Ha tehát az első mérföldkővel kapcsolatos tesztelés eredményeként nem kerül sor aktiválásra, akkor nem áll majd rendelkezésre olyan szükséghelyzeti terv, amely a második mérföldkővel kapcsolatos tesztelést segíthetné. Az IB Tanács 2010. áprilisi következtetéseiben tudomásul vette ezt a helyzetet.

A Franciaországra történő hatáskör-átruházás kulcselemét az átállást szabályozó jogi aktusok módosítására irányuló olyan jogalkotási javaslatok elfogadása jelentette, amelyek biztosítják a SIS II alternatív műszaki forgatókönyvvel történő fejlesztéséhez szükséges jogi rugalmasságot. Ez 2010. június 3-án valósult meg két tanácsi rendelet elfogadásával, amelyek 2010. június 25-én léptek hatályba[2]. Erre tekintettel a Bizottság és Franciaország továbbra is elkötelezetten törekszik arra, hogy meghatározzák a második mérföldkővel kapcsolatos tesztelés szükséghelyzeti tervének biztosításához szükséges szerződéses rendelkezéseket.

2.4. Az üzembe helyezés előkészítése

A követelmények pontosítása arra irányult, hogy a projekttel kapcsolatos igények folyamatos változásának elkerülése érdekében rögzítse a követelményeket.

A legfontosabb kérdés a rendszerkapacitás. Az eredeti előírások 15 millió adatsor kezelését irányozták elő, ami idővel 22 millióra fog nőni. A SIS-t alkalmazó tagállamok számának növekedése, valamint a rendszer illetékes nemzeti hatóságok általi fokozott használata miatt 2010 januárjára a meglévő rendszer több mint 31 millió figyelmeztető jelzést tartalmazott. A munkaértekezlet-sorozat résztvevői egyetértettek abban, hogy a SIS II becsült mérete az élesben való üzemeléskor 52 millió figyelmeztető jelzés körül lesz. Ennek megfelelően egyetértettek abban, hogy a rendszerkapacitásnak az éles üzemeléskor 70 millió figyelmeztető jelzésnek kell lennie, és hogy a SIS II-t olyan kapacitásig kell tesztelni, amíg az műszaki változtatás szükségessége nélkül 100 millió figyelmeztető jelzést elbír.

Megvitatták, hogy az eredeti előírástól való jelentős eltérés milyen hatás gyakorol az elfogadható, vállalkozásorientált teljesítési szintekre a rendszerben végzett lekérdezésekkel, valamint az olyan műveletekkel kapcsolatban, amelyek figyelmeztető jelzések létrehozását, frissítését vagy törlését foglalják magukban. Ezenfelül vizsgálták a SIS II központi részének e nagyobb forgalom kezelésére való képességét, és benyújtották a vonatkozó javaslatokat.

További viták folytak a végfelhasználóknak a központi egységről a tartalék központi egységre történő átváltással kapcsolatos prioritásairól arra az esetre, ha nagyobb probléma merülne fel a SIS II központi részének elhelyezésére szolgáló elsődleges helyen. A résztvevők ebben a tekintetben is azonosították a szolgáltatási szintre vonatkozó megállapodásokban rögzített megoldásokat.

A követelményekkel kapcsolatos intenzív munka eredményeként május 26-án a SISVIS bizottság meg tudta vitatni a frissített rendszerkövetelményeket és a SIS II átfogó ütemtervének vázlatát. A SIS II üzembe helyezésének új javasolt időpontja 2013 első negyedéve.

A Bizottság az IB Tanács 2010. június 3–4-i ülésén tájékoztatta a Tanácsot az új ütemtervről. Az átfogó ütemterv alapot szolgáltatott ahhoz, hogy új lejárati időpontot (2013. március 31.) illesszenek a SIS 1+-ról a SIS II-re történő átállást szabályozó joganyag („az átállást szabályozó jogi aktusok”) módosítására irányuló javaslatba. A becsült költségek tekintetében a Bizottság arról értesítette a Tanácsot, hogy a SIS II költségvetési keretében szinten kívánja tartani a jelenlegi pénzügyi terv kapcsán (2007-2013) jóváhagyott költségeket.

A Bizottság biztosítja a rendszer üzembe helyezéséhez szükséges, fennmaradó és végleges szerződéses fedezetet.

Fontos megjegyezni, hogy a követelmények pontosításának e folyamata nem változtatott azokon az alapvető kötelezettségeken, amelyek közvetlenül a SIS II-re vonatkozó jogszabályokból erednek.

2.5. Előkészületek az átállásra

A SIS 1+-ról a SIS II-re történő átállást szabályozó tanácsi rendelet[3] és tanácsi határozat[4] (az átállást szabályozó jogi aktusok) rögzítik a Bizottság és a tagállamok feladatait és felelősségét az átállás előkészítésével kapcsolatban, beleértve a SIS II további fejlesztését és tesztelését is. Mivel e jogi aktusokban a lejárat időpontjaként 2010. június 30. szerepelt, a Bizottság ezek módosítására irányuló javaslatokat nyújtott be főként azzal a céllal, hogy meghosszabbítsa az adatok SIS 1+-ból SIS II-be történő átvitelének határidejét. Ennek eredménye volt a Schengeni Információs Rendszerről (SIS 1+) a Schengeni Információs Rendszer második generációjára (SIS II) történő átállásról szóló 1104/2008/EK rendelet módosításáról szóló 541/2010 tanácsi rendelet[5], valamint az ugyanilyen tárgyú 2008/839/IB határozat módosításáról szóló 542/2010/EU tanácsi rendelet[6] 2010. június 3-án történt elfogadása.

Az említett rendeletek – az IB Tanács 2009. június 4–5-i következtetéseivel összhangban – együttesen:

- Hivatalos jogállást adnak az átfogó programirányítási tanácsnak;

- Jogi rugalmasságot biztosítanak egy alternatív műszaki forgatókönyv számára;

- Kimondják, hogy az átállást szabályozó jogi aktusok „a Tanács által […] megállapított időpontban, de legkésőbb 2013. március 31-én, illetve – […] alternatív műszaki forgatókönyvre való áttérés esetén – 2013. december 31-én hatály[uka]t veszti[k].”

2.6. SIS II hálózat

A SIS II projekt olyan, nagy területre kiterjedő hírközlési hálózat kialakítását is magában foglalja, amely megfelel az elérhetőséggel, a biztonsággal, a földrajzi lefedettséggel és a szolgáltatás színvonalával szemben támasztott követelményeknek, és ezáltal lehetővé teszi a nemzeti és központi rendszerek közötti kommunikációt.

Május végén a Bizottság határozatot hozott a tartalék helyi nemzeti interfészek ideiglenes felfüggesztéséről. E tartalék központok működtetése opcionális. Tekintettel a projekt új ütemtervének tervezetére, a hálózati költségeken pénzügyi megtakarítást lehetne elérni. A tagállamokat e lépésről tájékoztatták. A helyszíneket később, az éles üzemelés előtt újra aktiválni fogják.

A jelentés tárgyát képező időszakban Bulgária SIS II s-TESTA hálózathoz történő kapcsolódása sikeresen, időben és a költségvetés keretein belül megtörtént.

2.7. Üzemeltetési igazgatás

A SIS II üzembe helyezése és a szabadságon, biztonságon és a jog érvényesülésén alapuló térségben működő, nagy méretű informatikai rendszerek (köztük a SIS II) hosszú távú üzemeltetési igazgatásával foglalkozó ügynökség felállítása közötti átmeneti időszakban a Bizottság lesz felelős a SIS II üzemeltetési igazgatásáért.

A francia hatóságokkal az infrastruktúra és az irodák tárgyában kötött szerződés két évvel történő meghosszabbításának előkészítése az utolsó szakaszában van[7]. A felvételre és képzésre vonatkozó szolgáltatási szerződés alapján a francia hatóságok alkalmazottakat vettek fel a Bizottság által fejlesztett rendszerek üzemeltetésére. Az egyik legfontosabb prioritás a Franciaországgal – az átmeneti időszakban ellátandó operatív feladatokra vonatkozó szerződéses keret kapcsán – folytatott tárgyalások befejezése. További kiemelt feladatot jelent az a törekvés, hogy a hatáskör-átruházásra vonatkozó szabályokra vonatkozó megállapodást kössünk Franciaországgal annak érdekében, hogy amennyiben e megoldás válna szükségessé, a SIS 1+RE megoldás alapján folytatódjon a fejlesztés.

Figyelemmel a Lisszaboni Szerződés által bevezetett változásokra, 2010 márciusában módosított rendeletjavaslat[8] lépett az informatikai ügynökség létrehozására vonatkozó jogalkotási csomag eredeti javaslatai[9] helyébe. Az említett javaslatokkal kapcsolatban tárgyalások folynak a Tanács előkészítő testületeiben és az Európai Parlamentben azzal a céllal, hogy elfogadásukra 2010 végéig sor kerüljön.

2.8. Biztonság és adatvédelem

Egyes tagállamok által felvetett kérdések hatására a Bizottság tanulmányt készített a titkosítatlan adatokhoz való hozzáférés kérdéséről, amelyre csak a Pozsonyban található hálózati operatív központ biztonságos környezetében kerülhet sor. Több megoldást vázoltak fel, amelyekkel kapcsolatban kikérték a tagállamok véleményét. A lehetőségek között szerepelt egy második titkosítási réteg alkalmazása, valamint számos további szervezeti intézkedés is. A tagállamok között nem állt fenn széleskörű egyetértés a legmegfelelőbb megoldással kapcsolatban. Megjegyezték, hogy egy második titkosítási réteg alkalmazása költséges és időigényes is lenne. Ezenfelül figyelembe kellene venni a hálózat stabilitására és teljesítményére gyakorolt lehetséges hatást is.

A Bizottság két látogatást szervezett a tagállami szakértők számára a hálózati operatív központba. A szakértők kedvezően nyilatkoztak a központ belső szervezetéről és biztonságáról, és ajánlásokat tettek. A Bizottság gondosan figyelemmel fogja kísérni ezen ajánlások megvalósítását, és szükség esetén további egyeztetést szervez.

A Bizottság 2010. május 4-én elfogadta a SIS II biztonsági tervet a SIS II átmeneti (az informatikai ügynökség létrejöttéig tartó) időszak alatti biztonságáról[10].

3. IGAZGATÁS

3.1. Pénzügyi hatások

A jelentéstételi időszak végéig a Bizottság által a SIS II projektre 2002 óta vállalt költségvetési kötelezettségvállalások összesen 93 987 003 EUR-t tettek ki. A vonatkozó szerződések megvalósíthatósági tanulmányokat, maga a SIS II központi részének fejlesztését, támogatást és minőségbiztosítást, a SIS II hálózatot, a strasbourgi üzemeltetési igazgatás előkészítését, a biztonságot, a biometrikával kapcsolatos előkészületeket és kommunikációt ölelnek fel.

Ebből az összegből 2002-től 2010. június végéig ténylegesen 55 574 168 EUR-t fizettek ki. A fő kiadási tételek közé a fejlesztés (26 500 816 EUR), a hálózat (16 012 711 EUR), valamint a támogatás és minőségbiztosítás (7 192 480 EUR) tartozott.

Miután megállapodás született a tagállamoknak a rendszerre vonatkozó végleges működési követelményeiről, a Bizottság tárgyalásokba kezd fő fejlesztési vállalkozójával annak érdekében, hogy pontos számokat kapjon a projekt befejezéséhez szükséges többletmunka költségeiről, és megszülessenek a vonatkozó szerződések. Ez lehetővé teszi, hogy 2010 októberéig az IB Tanács elé terjesszük a rendszer üzembe helyezéséig tartó időszakot lefedő részletes költségvetést.

Költségvetés-végrehajtás |

2002 és 2010 júniusa között | 2010 januárja és júniusa között |

Kötelezettség-vállalások | Kifizetések | Kötelezettség-vállalások | Kifizetések |

Fejlesztés | 43 175 733 | 26 500 816 | 0 | 2 240 213 |

Támogatás és minőségbiztosítás | 9 399 894 | 7 192 480 | 722 836 | 900 547 |

Hálózat | 32 375 954 | 16 012 711 | 5 421 281 | 1 413 447 |

Az üzemeltetési igazgatás előkészítése | 6 124 038 | 4 528 421 | 40 425 | 709 493 |

Biztonság | 869 275 | 217 712 | 0 | 73 803 |

Tanulmányok és konzultációk | 940 481 | 921 611 | 20 650 | 26 516 |

Tájékoztató kampány | 33 373 | 33 373 | 0 | 0 |

Szakértők kiküldetési költségei | 1 053 380 | 152 171 | 77 930 | 39 640 |

Egyéb | 14 874 | 14 874 | 0 | 0 |

ÖSSZESEN: | 93 987 003 | 55 574 168 | 6 283 122 | 5 403 657 |

A jelentés tárgyát képező időszak során 390 000 EUR összegű kötbért számítottak be az egyéb teljesítésekre vonatkozó kifizetésekbe; a kötbért azért alkalmazták a fő fejlesztési vállalkozóval szemben, mert az 2008 decemberében nem végezte el a SIS II operációs rendszerének tesztelését.

3.2. Projektirányítás

3.2.1. Átfogó programirányítási tanács

Az átfogó programirányítási tanácsban testet öltő partnerség ezen időszak egyik legfontosabb eleme volt. Az átfogó programirányítási tanács jogállását immár hivatalossá tette a Schengeni Információs Rendszerről (SIS 1+) a Schengeni Információs Rendszer második generációjára (SIS II) történő átállásról szóló két tanácsi rendelet 2010. június 3-án történt elfogadása, mely rendeletek 2010. június 25-én léptek hatályba.

Az átfogó programirányítási tanács – nem hivatalos összetételében – a jelentésben tárgyalt időszak során 21 alkalommal ülésezett.

3.2.2. A SISVIS bizottság (SIS II)

A SIS II kifejlesztésében a Bizottságot a SISVIS bizottság segíti. Ez utóbbi a 2010 januárja és júniusa közötti időszakban öt alkalommal tanácskozott a SIS II-vel kapcsolatos kérdésekről.

A SISVIS bizottság rendszeres ülésein túl, a részletes technikai kérdések megvitatására a SISVIS bizottságon belül, tagállami szakértőket is magukban foglaló munkacsoportok és munkaértekezletek megszervezésére is sor kerül. E találkozókon rendszerint a projekt egyes konkrét célkitűzéseivel kapcsolatosan felmerülő témákra összpontosítanak:

- a tesztelési tanácsadó csoport (TAG) a tesztelések megszervezésével, végrehajtásával és értelmezésével kapcsolatos kérdésekben nyilvánít véleményt a SISVIS bizottságnak. A csoport a jelentéstételi időszakban hétszer ült össze;

- a változtatáskezelő tanács (CMB) a jelentett problémák osztályozáshoz és minősítéséhez, valamint ezek megoldásának lehetséges hatásaival kapcsolatban ad tanácsot. E munkacsoport – amely egyébként a SISVIS bizottságnak is jelentést tesz – a jelentéstételi időszakban hat alkalommal ült össze;

- ezen időszakban két SIS II átállási munkaértekezletet tartottak, hogy tanácsot adjanak a SISVIS bizottságnak és folytassák e kritikus témával kapcsolatos tevékenységüket.

3.2.3. Nemzeti tervezés és koordináció

A SISVIS bizottság keretében munkacsoportot szerveznek, amelyben a tagállamok és a felhasználók nemzeti projektmenedzserei vesznek részt. A nemzeti projektmenedzserek üléseinek célja, hogy megbeszéljék a részletes tervezéssel, a kockázatokkal és a tevékenységekkel kapcsolatos, központi és nemzeti szinten felmerülő kérdéseket. A jelentés tárgyát képező időszakban a nemzeti projektmenedzserek négy ízben találkoztak.

3.2.4. Tanács

A Bizottság részt vesz a Tanács Schengeni Információs Rendszerért felelős előkészítő szerveinek ülésein és a Miniszterek Tanácsának minden olyan ülésén, melynek napirendjén szerepel a SIS II. Ezeken az üléseken a Bizottság szóbeli beszámolókat tartott a SIS II projekt helyzetéről, a felmerült kockázatokról és a tervezett következő lépésekről.

3.2.5. Európai Parlament

Az Európai Parlament az időszak folyamán szorosan figyelemmel kísérte a fejleményeket. Az is valószínű, hogy a Költségvetési Bizottság azon bejelentését, mely szerint „a SIS II-re történő átállásra elkülönített forrásokat tartalékban tart[j]a a sikeres tesztelésig és egy átfogó ellenőrzés erejéig” , figyelemmel fogják kísérni a 2011-es költségvetési eljárás során.

A Bizottság folyamatosan tájékoztatta az Európai Parlamentet a SIS II aktuális helyzetéről: 2010 első félévében rendszeresen került sor kétoldalú találkozókra az Európai Parlament képviselőivel, és Cecilia Malmström biztos az IB Tanács minden ülését követően levelet küldött az Európai Parlament Állampolgári Jogi, Bel- és Igazságügyi Bizottsága (LIBE-bizottság) elnökének (és az előadóknak). A SIS II aktuális helyzetéről szóló előadásokra a LIBE-bizottságban, május 10-én került sor.

Végezetül a Bizottság két SIS II-vel kapcsolatos parlamenti kérdésre válaszolt.

4. A KÖVETKEZő JELENTÉSTÉTELI IDőSZAK PRIORITÁSAI

- A fejlesztési fővállalkozóval folytatott tárgyalások lezárása a pontosított követelmények szerződéses lefedettségének biztosítása érdekében;

- Átfogó ütemterv és részletes költségvetés készítése a projekt befejezésére vonatkozóan (figyelembe véve a fent említett szerződéses tárgyalásokat), legkésőbb az IB Tanács októberi üléséig;

- A tagállamok által az üzembe helyezés vonatkozásában megállapodott végleges követelmények megvalósítása;

- A pontosított követelményekkel kapcsolatos tesztelési kampány kidolgozása;

- Az üzembe helyezés előkészítése;

- Az üzemeltetési igazgatás előkészítésére irányuló munka folytatása, az informatikai ügynökségről szóló csomaggal kapcsolatos tárgyalások figyelemmel kísérésére és az ügynökség felállításának belső előkészítésére is kiterjedően.

5. KÖVETKEZTETÉSEK

A jelentéstételi időszakban számos olyan kulcsfontosságú mozzanat történt, amely előrevitte a projektet. Ezek közül az egyik legfontosabb volt az első mérföldkővel kapcsolatos tesztelés sikere, amely számos területen tett lehetővé előrelépést; nem kevésbé volt nagy jelentőségű, hogy az IB Tanács április 23-án megerősítette, hogy a SIS II fejlesztése a jelenlegi SIS II projekt alapján fog folytatódni. Ezt alátámasztotta az üzembe helyezés határidejét módosító két rendelet június 3-i elfogadása. Ezenfelül több, hosszabb ideje fennálló kérdésben történt előrelépés, például a hálózati operatív központon áthaladó adatok biztonságával kapcsolatban. A központba szervezett látogatás sikeresen bemutatta a tagállami szakértőknek a széles körben alkalmazott kockázatcsökkentő intézkedéseket.

A Tanács felkérte továbbá a Bizottságot és a tagállamokat, hogy mielőbb véglegesítsék a SIS II üzembe helyezéséhez szükséges rendszerkövetelményeket. E jelentéstételi időszakban a Bizottság és a tagállamok szakértői fokozott, eredményes és konstruktív légkörű együttműködés keretében pontosították az üzembe helyezés követelményeit. A művelettel kapcsolatos részletes viták jelentős része az átfogó programirányítási tanácsban zajlott, amely a fent említett rendeletek alapján nyerte el hivatalos jogállását.

A követelmények frissítésének célja a SIS II üzembe helyezésének elősegítése, és ennek keretében a SIS II projekt fejlesztésének racionalizálására irányuló tesztek sorába beillesztették a második mérföldkővel kapcsolatos tesztelést.

Az IB Tanács új átfogó ütemtervet és részletes becsült költségvetést is kért. A Tanács júniusi ülésén a Bizottság kiemelte, hogy a nyár folyamán részletes tárgyalásokra fog sor kerülni a fővállalkozóval annak érdekében, hogy a pontosított követelményeket megkíséreljék belefoglalni a projektszerződésbe. E folyamat lezárása az IB Tanács 2010 októberében tartandó ülésére várható.

I. melléklet

SISVIS bizottsági (SIS II) és munkacsoporti ülések

a) A jelentéstéte li időszak során tartott ülések

2010. JANUÁR |

14 | Változtatáskezelő tanács |

5, 14, 21, 28 | SIS II Átfogó programirányítási tanács |

7, 14, 21 | Tesztelési tanácsadó csoport |

2010. FEBRUÁR |

2, 11, 23, 26 | SIS II Átfogó programirányítási tanács |

24 | Nemzeti projektmenedzseri ülés |

25 | Változtatáskezelő tanács |

24 | SISVIS bizottság (SIS II műszaki bizottság) |

20 | SISVIS bizottság (SIRENE) |

4, 25 | Tesztelési tanácsadó csoport |

2010. MÁRCIUS |

3, 10, 23, 25 | SIS II Átfogó programirányítási tanács |

24 | Nemzeti projektmenedzseri ülés |

24 | SISVIS bizottság (SIS II műszaki bizottság) |

4, 11 | Tesztelési tanácsadó csoport |

2010. ÁPRILIS |

6, 21 | SIS II Átfogó programirányítási tanács |

14 | SISVIS bizottság (SIS II műszaki bizottság) |

28 | Változtatáskezelő tanács |

2010. MÁJUS |

12, 18, 25 | SIS II Átfogó programirányítási tanács |

26 | SISVIS bizottság (SIS II műszaki bizottság) |

26 | Nemzeti projektmenedzseri ülés |

25/25 | Átállási munkaértekezlet / Változtatáskezelő tanács |

2010. JÚNIUS |

2, 9, 15, 23 | SIS II Átfogó programirányítási tanács |

26 | Változtatáskezelő tanács / Átállási munkaértekezlet |

b) A következő jelentéstételi időszakra beütemezett ülések

2010. JÚLIUS |

6, 14, 28 | SIS II Átfogó programirányítási tanács |

15 | Változtatáskezelő tanács |

15 | Nemzeti projektmenedzseri ülés |

15 | SISVIS bizottság (SIS II műszaki bizottság) |

1,8, 15, 22, 29 | Tesztelési tanácsadó csoport |

2010. AUGUSZTUS |

4, 11, 18, 25 | SIS II Átfogó programirányítási tanács |

05, 12, 19, 26 | Tesztelési tanácsadó csoport |

2010. SZEPTEMBER |

1, 8, 15, 22, 29 | SIS II Átfogó programirányítási tanács |

22 | SISVIS bizottság (SIS II műszaki bizottság) |

22 | Nemzeti projektmenedzseri ülés |

23 | Változtatáskezelő tanács |

2, 9, 16, 23, 30 | Tesztelési tanácsadó csoport |

2010. OKTÓBER |

21 | Változtatáskezelő tanács |

20 | Nemzeti projektmenedzseri ülés |

20 | SISVIS bizottság (SIS II műszaki bizottság) |

27 | SIS VIS bizottság (SIRENE) |

7, 14, 21, 28 | Tesztelési tanácsadó csoport |

6, 13, 20, 27 | SIS II Átfogó programirányítási tanács |

2010. NOVEMBER |

3, 10, 17, 24 | SIS II Átfogó programirányítási tanács |

18 | Nemzeti projektmenedzseri ülés |

18 | SISVIS bizottság (SIS II műszaki bizottság) |

17 | Változtatáskezelő tanács / Átállási munkaértekezlet |

4, 11, 18, 25 | Tesztelési tanácsadó csoport |

2010. DECEMBER |

1,8, 15, 22 | SIS II Átfogó programirányítási tanács |

16 | Nemzeti projektmenedzseri ülés |

16 | SISVIS bizottság (SIS II műszaki bizottság) |

14 | Átállási munkaértekezlet / Változtatáskezelő tanács |

2, 9, 16 | Tesztelési tanácsadó csoport |

[1] Bizottsági szolgálati munkadokumentum – Jelentés a Schengeni Információs Rendszer második generációja (SIS II) fejlesztésének pénzügyi és szerződéses vonatkozásairól, Brüsszel, SEC (2010) 436

[2] A Tanács 541/2010/EU rendelete a Schengeni Információs Rendszerről (SIS 1+) a Schengeni Információs Rendszer második generációjára (SIS II) történő átállásról szóló 1104/2008/EK rendelet módosításáról, valamint a Tanács 542/2010/EU rendelete az ugyanilyen tárgyú 2008/839/IB határozat módosításáról.

[3] A Tanács 1104/2008/EK rendelete (2008. október 24.) a Schengeni Információs Rendszerről (SIS 1+) a Schengeni Információs Rendszer második generációjára (SIS II) történő átállásról, HL L 299., 2008.11.8., 1. o.

[4] A Tanács 2008/839/IB határozata (2008. október 24.) a Schengeni Információs Rendszerről (SIS 1+) a Schengeni Információs Rendszer második generációjára (SIS II) történő átállásról, HL L 299., 2008.11.8., 43. o.

[5] HL L 155., 2010.6.22., 19. o.

[6] HL L 155., 2010.6.22., 23. o.

[7] A SIS II és a VIS rendszer központi része fizikailag Strasbourgban található, a biztonsági mentések tárolására szolgáló egység pedig az ausztriai Salzburg közelében. A SIS II-re vonatkozó jogi aktusok értelmében a Bizottság már e jelentéstételi időszak előtt kötött az infrastruktúrára, valamint az alkalmazottak felvételére és képzésére vonatkozó szolgáltatási szerződést annak érdekében, hogy az üzemeltetési igazgatási feladatokat a francia hatóságokra ruházza át.

[8] Európai parlamenti és tanácsi rendeletjavaslat (COM (2010)93 végleges, 2010.3.19.).

[9] A Bizottság 2009. június 24-én fogadta el.

[10] A Bizottság 2010/261/EU határozata (2010. május 4.) a központi SIS II és a kommunikációs infrastruktúra működésére vonatkozó biztonsági tervről.